
	בס"ד, יום ג' פרשת ואתחנן ז' אב תשפ"ו, מאמר שבועי, בסוגיה הלכתית.

	'טבילת הפת במלח'
	בירורי הלכה ופסקי דין אקטואליים, מפי גדולי ופוסקי הדור שליט"א. לעורר לב המעיין, ואין לסמוך על הדברים הלכה למעשה.


עַל כָּל קָרְבָּנְךָ תַּקְרִיב מֶלַח
פרוסת המוציא: בגיליון שלפנינו יתבאר האם יש חיוב להניח מלח על השולחן ולטבול את פרוסת 'המוציא' במלח?

כמה פעמים יש לטבול את הפת, וכיצד ינהג כשאין לפניו מלח? ומה טעם הדבר?

1. מלח או לפתן

כבוד הברכה: מבואר בגמרא (ברכות דף מ.) אין הבוצע רשאי לבצוע עד שיביאו מלח או לפתן (כל דבר הנאכל עם הפת) לפני כל אחד מהמסובים. טעם הדבר הוא כדי שפרוסת הברכה תיאכל בטעם משום כבוד הברכה, וכן כדי שלא יצטרך להפסיק לאחר הברכה בהמתנה למלח או לפתן.
רבא בר שמואל אקלע לבית ריש גלותא. הביאו לפניו פת, ובצע עליה מיד, בלא להמתין למלח או לפתן. תמהו עליו: וכי חזר בו מר משיטתו? השיב להם: "לית דין צריך בשש". מפרש רש"י (ד''ה בשש): "בשש" פירושו עיכוב, מלשון "בושש רכבו" (שופטים פרק ה פסוק כח), כלומר, פת נקייה ומשובחת אינה צריכה להמתין, וניתן לבצוע עליה מיד.
וכתבו התוספות (ד"ה הבא מלח), שכיום אין רגילים להביא מלח או לפתן לשולחן, משום שהפת שלנו חשובה ומשובחת, ולכן דינה כפת שעליה נאמר "לית דין צריך בשש", שאינה צריכה להמתין למלח או לפתן. אולם רבי מנחם היה מקפיד מאוד להביא מלח על השולחן, על פי המדרש (הרבה ראשונים הביאו את המדרש אבל מקור דברי המדרש לא מצאתי, שפתי חכמים), שכאשר ישראל יושבים וממתינים זה לזה לנטילת ידים, והם בלא מצוות - השטן מקטרג עליהם, וברית המלח מגינה עליהם.
2. מלח לפניו בשעת ברכה
שני טעמים: נפסק בשו''ע (סימן קסז סעיף ה), ובמשנ"ב (ס"ק כז, לב, לג, שער הציון כא), ימתין מלברך ולבצוע עד שיביאו לפניו מלח או לפתן, ושני טעמים בדבר, לדעת שו''ע הרב (סעיף ח) יש בזה כבוד הברכה שפת הבציעה תאכל בטעם, ולדעת הגר''א והבה"ג כדי שלא יצטרך לבקשם בין הברכה לאכילה, ואע"פ שמותר להמתין בכהאי גוונא, מכל מקום אין זה לכתחילה. ואף אם הבאתם תתעכב מעט, נכון להמתין קודם הברכה. ואם כבר בירך, ימתין מעט עד שיביאו לפניו מלח או לפתן.
וראה בש"ך על התורה (פרשת ויקרא) שכתב כמה טעמים לטבילת פת המוציא במלח.

ודייק הגר"צ ובר שליט''א (בשיעורים על סימן קסז), שלגבי אדם שבירך ולא היה לפניו מלח, כתב המשנ"ב (ס"ק כה, כז) שצריך להמתין קצת קודם האכילה עד שיביאו לפניו מלח. ואילו לגבי הפסק בין הנטילה לברכה, מבואר במשנ"ב (ס"ק כט) שיכול להמתין עד שיביאו לו מלח או תבלין, ומשמע שאפילו זמן מרובה יותר, משום שהפסק זה קל יותר. ונראה שאין טעם ההיתר משום שהוא צורך הסעודה, אלא משום שכל ההפסק אינו אלא כשהוא מסיח דעתו מן האכילה, אבל כשמפסיק לצורך האכילה אין זה היסח הדעת כלל.

והעיד הגראי"ל שטיינמן זצ''ל (אעלה בתמר עמוד עח), שהגרי"ז מבריסק זצ''ל לא המתין למלח אלא בירך מיד "המוציא", וביאר שם את טעמו.
3. סעודה גדולה 
שומע כעונה: משמעות הגמ' (ברכות דף מ.) וכך מבואר במשנ"ב (ס"ק כו), שכאשר המסובים יוצאים בברכת הבוצע, עליו להמתין מלברך עד שיביאו מלח או לפתן לפני כולם, כדי שיוכלו לטעום מיד לאחר הברכה.

אולם לדעת הכף החיים (ס"ק לה) בשם היד אהרן, כל זה בזמן הגמרא, שהיו אוכלים על שולחנות נפרדים, אבל בזמן הזה שכולם אוכלים על שולחן אחד, די שיהיה מלח לפני המברך בלבד. ובפרט שכיום יש מלח בפת, והטבלת פרוסת המוציא במלח היא בעיקר על פי הקבלה.

נמצא שנחלקו האחרונים כיצד לנהוג בזמננו: לדעת המשנ"ב, גם כיום יש לדאוג שלפני כל המסובים יהיה מלח או לפתן קודם הברכה, ואילו לדעת הכף החיים בשם היד אהרן, די בכך שהבוצע בלבד יטביל את פרוסתו במלח.

4. אופנים שאין חיוב מלח
פת נקייה: מבואר באור זרוע (חלק א סימן קמא, הובא בדרכי משה), שאם הפת נקייה אין צריך מלח, והוסיף השער הציון (ס"ק כג) בפת נקייה, אף מי שאינו רגיל לאוכלה בלי לפתן – בטלה דעתו. 
וכן כתב המרדכי (ברכות רמז קל), ורבינו חננאל שבני אשכנז לא היו רגילים להביא מלח או לפתן, משום שפתם חשובה ומתובלת, והרי היא בכלל "לית דין צריך בשש", כלומר שהיא פת נקיה ואינה צריכה לפתן.
פת מתובלת וחריבה: כתב הרמב"ם (הלכות ברכות פרק ז הלכה ג), שאין לבצוע עד שיביאו מלח או לפתן לפני כל אחד, אלא אם כן נתכוונו לאכול פת חריבה. 
ופסק השולחן ערוך (סעיף ה), שאם הפת נקייה, או מתובלת במלח או בתבלין כפת שלנו, או שנתכוון לאכול פת חריבה – אינו צריך להמתין. וביאר המשנה ברורה (ס"ק כח-כט), שבאופנים אלו אין חסרון בכבוד הברכה כי אין בדעתו לאכול בסעודה זו מלח ותבלין, ואין חשש הפסק שהרי לא יפסיק לבקש מלח ותבלין, ומכל מקום אם רוצה להמתין שיביאו מלח או תבלין – רשאי, ואין לחוש להפסק בין נטילה להמוציא, מפני שהוא צורך הסעודה.
5. מלח על השולחן
דומה למזבח: כתב הרמ"א בשם השבלי הלקט (סימן קמא, הובא בבית יוסף), למרות שכתב השו"ע שפת נקיה או מתובלת אין חובה להביא מלח, מכל מקום מצוה להניח מלח על השולחן קודם הבציעה, לפי שהשולחן דומה למזבח והאכילה כקרבן, שנאמר (ויקרא פרק ב פסוק יג) עַל כָּל קָרְבָּנְךָ תַּקְרִיב מֶלַח, וכשם שבזמן בית המקדש המזבח היה מכפר על האדם, כך בזמן הזה שולחנו של אדם, כשהוא נותן מלחמו לדל, מכפר עליו, שנאמר (יחזקאל פרק מא פסוק כב) וַיְדַבֵּר אֵלַי זֶה הַשֻּׁלְחָן אֲשֶׁר לִפְנֵי ה'. ואף האכילה לשם בריאות וחיזוק הגוף לעבודת ה' נחשבת כקרבן (משנ''ב ס"ק ל-לב).
ועוד שהמלח מגן מן הפורענות (תוס' והגהות אשרי פרק כיצד מברכין). כמבואר במדרש, שכאשר המסובים ממתינים זה לזה עד שיטלו ידיהם, השטן מקטרג עליהם, וברית המלח מגינה עליהם.

ברית מלח: נאמר (ויקרא ב, יג) בקרבנות "וְלֹא תַשְׁבִּית מֶלַח בְּרִית אֱלֹקֶיךָ". ופירש רש"י, שהברית כרותה למלח מששת ימי בראשית, שהובטחו המים התחתונים ליקרב במלח (שהוא מתולדות המים) ובניסוך המים. ולכן מניחים מלח על השולחן הדומה למזבח. וכן נאמר (במדבר יח, יט) בכהונה: "בְּרִית מֶלַח עוֹלָם הִוא" ופירש רש"י, שהמלח מתקיים לעולם ומקיים אחרים, והוא כינוי לברית נצחית.

על פי קבלה: כתב המשנ''ב (ס''ק לג) בשם המקובלים לטבול את פרוסת המוציא במלח שלוש פעמים, וראה בכף החיים (ס"ק לז) שהאריך בטעם הדבר על פי תורת הסוד. וכן נהג הגר"ח קנייבסקי זצ''ל (אלא עמוד עו) לטבול את הפת במלח שלוש פעמים.
וכתב בכף החיים (ס"ק מ) בשם החסד לאלפים שהמצוה להביא מלח על השלחן מוטלת על הנשים, וידוע שאשתו של לוט היתה נציב מלח על אשר לא רצתה להביא מלח על השלחן. וסיים שצריך להשאיר את המלח על השלחן עד אחר ברכת המזון.
המקובל הגה''צ דניאל פריש זצ"ל (עדות באי ביתו לרבני הילכתא) היה נוהג להשאיר על השולחן במשך כל השבת את היין, החלות והמלח, והזהיר שלא לסלק מהשולחן דברים אלו כל יום השבת. דורשי רשומות היו אומרים, "מלח" בגימטריה ע"ח (78), כנגד ג' פעמים שם הוי"ה שהוא גם בגימטריה ע"ח (78), ולכן על פי הקבלה טוב להטביל את הפת במלח שלוש פעמים.
6. טבילה או הנחה?
פת שלנו: כתב השואל בשלמת חיים (סימן שכו), כיון שהשולחן נמשל למזבח, וכשם שבקרבן נתנו את המלח על הקרבן ולא הסתפקו בהנחתו על המזבח, כך גם בפת מצוה להטבילה במלח ולא די להניח מלח על השולחן. 
וכן משמע מלשון הלבוש, שכתב שיביאו מלח "להטעים הלחם", כשם שהמלח בא להטעים הבשר שלא יהא תפל בלי טעם, לכך אנו מטעימין גם כן פרוסת הבציעה לברכה. אמנם דבריו נאמרו בפת שאינה מתובלת, אך הרמ"א כתב כן גם בפת שלנו. וכן כתב בכף החיים (ס"ק מג), שלפי המקובלים אין די בהנחת מלח על השולחן, אלא צריך להטביל בו את הפת.

ולענין זמן ההטבלה, היה מקום לומר שבפת שלנו יטביל קודם הברכה כדי שלא יהיה הפסק, אולם הגר"ח קנייבסקי זצ''ל (אריה שאג עמוד תעג) העיד שהמנהג להטביל לאחר ברכת המוציא. 
הגרח"פ שיינברג זצ"ל היה טועם תחילה מעט מן הפת, ורק לאחר מכן מטבילה במלח. טעמו, שחשש להפסק כשיטת רש"י בעירובין, הסובר שגם מעשה בעלמא נחשב להפסק. ומאחר שבזמננו אין חיוב להטביל את הפת במלח, העדיף תחילה לטעום בלא מלח, ולאחר מכן הטביל את הפת כדי לצאת גם ידי דעת המקובלים (עדות תלמידו הג''ר אלחנן פרץ שליט''א מסביב לשולחן קובץ מא תשע''ח ב, גיליון 707 המלח בהלכה).

עוד הורה הגר"ח קנייבסקי זצ''ל (מאיר עוז חלק ז עמוד 408), שאין חיוב דווקא להטביל במלח, ואף אם מניח את המלח על הפת יוצא ידי חובתו, והוכיח כן מדברי הגמרא (מנחות דף כא:) לגבי מלח הקרבנות, שדורשים את הפסוק (יחזקאל פרק מג פסוק כד) וְהִקְרַבְתָּם לִפְנֵי ה' וְהִשְׁלִיכוּ הַכֹּהֲנִים עֲלֵיהֶם מֶלַח וְהֶעֱלוּ אוֹתָם עֹלָה לַה'.
7. טבילה בשאר דברים
להטעים את הפת: כתב הלבוש, אף שבמזבח היה דוקא מלח, בפת אפשר להטעים גם בשאר לפתן, משום דגבי מזבח היו הקרבנות בשר, ואין דבר שמטעים הבשר יותר מן המלח, אבל פרוסת הבציעה היא לחם וכל שאר מיני לפתן מטעימים אותו כמו המלח לבשר. וכן מבואר בגמ' ונפסק בשולחן ערוך, שיביא לפניו "מלח או לפתן" (ופירש רש"י: כל דבר הנאכל עם הפת).

וחידש בתשובות והנהגות (כרך ד סימן נ, כרך ה סימן סב), שמלבד הטבילה במלח שנהגו משום עַל כָּל קָרְבָּנְךָ תַּקְרִיב מֶלַח, יש מצוה להטעים את פרוסת המוציא גם בלפתן, כגון גבינה, סלט או ממרח, שזהו עיקר טעם הגמרא, שתהא פרוסת הברכה נאכלת בטעם. ומדייק כדבריו מדברי שולחן ערוך הרב (סימן קסז סעיף ח), שצריך להטעים את הפרוסה במלח או בתבלין משום כבוד הברכה, והוסיף שיטעים דוקא בדבר שנועד להטעים את הפת, ולא בדבר שאוכל את הפת עם דגים או ירקות שהם מאכל בפני עצמם.

ומובא בארחות רבינו (חלק א עמוד רנ), שהג''ר יעקב ישראל קניבסקי זצ''ל פעמים היה מטביל בחריין, כאשר לא היה מלח על השולחן.
ובכף החיים (ס"ק לז) הביא בשם היפה ללב, שאם אין לו מלח יטביל בסוכר, אך לדעת המקובלים יש ענין דוקא במלח. ואם אין לו מלח כלל – יטביל את פרוסת המוציא בפת אחרת, שכן לחם אותיות מלח.
8. טבילת חלה בדבש ומלח
ראש השנה: ברמ"א (סימן תקפג) לא מוזכר המנהג לטבול את החלה בדבש (אלא רק המנהג לאכול תפוח בדבש), אך המשנה ברורה (ס"ק ג) כן מביא את המנהג – "ויש נוהגים לטבל המוציא בדבש". ואכן, המנהג הנפוץ הוא לטבול בדבש גם את התפוח וגם את החלה.

כעת מתעוררת השאלה, כיצד ינהג בראש השנה – האם יטבול את הפת בדבש בלבד, בדבש ובמלח, או שמא די שהמלח יהיה מונח על השולחן? 
למעשה, יש מנהגים שונים בדבר, וכל אחד ינהג כמנהג אבותיו.
השיב הג''ר יוסף חיים זוננפלד זצ''ל (שלמת חיים סימן שכו) שהוא נוהג לטבול תחילה בדבש ולטעום, ולאחר מכן טובל במלח את הצד השני של הפת, כדי להזכיר ברית מלח. מנהג הגרש"ז אויערבאך זצ''ל (הליכות שלמה הלכות ראש השנה פרק א ארחות הלכה הערה 77) היה לטבול רק בדבש, אך להניח מלח על השולחן. 
מנהג החזון איש והקהילות יעקב (ארחות רבינו מהדורה חדשה חלק ב עמוד רטז) היה לטבול רק בדבש, ולא היו מניחים כלל מלח על השולחן. והגר"ח קניבסקי זצ''ל (אלא עמוד קצג) היה מטביל ג' פעמים בדבש. 
ובכף החיים (ס"ק ד) הביא שיש שנהגו לטבול בראש השנה בסוכר, אך לדעת המקובלים יש לטבול תחילה במלח ואחר כך בסוכר. אבל לא יטבל בדבש בלבד, בלתי מלח תחילה; כי טיבול פרוסת המוציא במלח, הוא למתק הגבורות ואינו מן הראוי לבטל זה בשום סעודה.

9. טבילת מצה במלח
חג המצות: כיצד ינהג בליל הסדר ובשאר ימי הפסח – האם יטבול את המצה במלח, האם די שהמלח יהיה מונח על השולחן, או שאין צורך כלל במלח? 
למעשה, יש מנהגים שונים בדבר, וכל אחד ינהג כמנהג אבותיו.
נחלקו הפוסקים אם יש לטבול את המצה במלח בליל הסדר. השולחן ערוך (סימן תעה סעיף א) פסק, שלאחר ברכת 'המוציא' ו'על אכילת מצה' יטביל את המצה במלח, כשם שנוהגים בכל השנה. אולם הרמ"א הגיה שאין המנהג לטבלה בלילה הראשון, משום ש"פת נקייה אינה צריכה מלח", והוא הדין בשני הלילות בחוץ לארץ (ערוך השולחן; משנה ברורה ס"ק ה).

נאמרו כמה טעמים למנהג שלא לטבול: 
א. המצה היא פת נקייה ואינה צריכה מלח (רמ"א, ביאור הגר''א). 
ב. כך ניכר יותר שהיא "לחם עוני" (לבוש, משנה ברורה ס''ק ד), אף שיש שהקשו, שהרי מצינו בגמ' (ברכות דף ב:) שדרך העני לטבול פתו במלח. וכפי שאמרו באבות (פרק ו משנה ד) "פת במלח תאכל" (ערוך השלחן). 
ג. משום חיבוב מצות מצה, שלא לערב בה טעם אחר (מהרי"ל, ערוך השולחן, שו"ע הרב). 
ד. יש שביארו שבליל שימורים אין צורך בהגנה מן הפורענות "ברית מלח" (לקט יושר), ויתכן שמטעם זה נהג הג''ר יעקב ישראל קניבסקי זצ''ל (ארחות רבינו חלק ב עמוד קעג) שלא להניח מלח כלל על השולחן בליל הסדר.

לעומת זאת, רבים נהגו לטבול במלח כדעת השולחן ערוך, וכן כתב הבן איש חי (שנה א פרשת צו סעיף לד) לטבול ג' פעמים את המצה במלח.
וכתב בכף החיים (סימן תעה ס"ק יב-יד), שלדעת האר"י ז"ל אף פת נקייה טעונה טבילה במלח, כדי למתק את הגבורות. ולכן הרוצה לצאת ידי כל השיטות, יטביל את המצה במלח בכוונה זו, ולאחר מכן ינער את המלח ויאכלנה בלא מלח, ובכך יצא גם ידי המחמירים שלא לאכול מצה עם מלח.
ולדעת הגר"מ סירוטה שליט"א (בהוראה לרבני הילכתא), למעשה טבילת פרוסת המוציא במלח היא בגדר "קרוב לחיוב". בשאר ימי הפסח מטבילים את המצה במלח, חוץ מליל הסדר. ובראש השנה מטבילים את החלה בדבש ולא במלח, אך מניחים מלח על השולחן.

